**Sierren linja-autoturma** tapahtui Sveitsin Sierressä 13. maaliskuuta 2012, kun koululaisia ja opettajia kuljettanut linja-auto törmäsi A9-moottoritien tunnelin seinään. Kyydissä olleista 52 ihmisestä kuoli 28, mukaan lukien molemmat kuljettajat, kaikki neljä opettajaa ja 22 oppilasta. Loput 24 oppilasta, iältään 10–12-vuotiaita, loukkaantuivat, ja osa heistä vietiin sairaalaan. Onnettomuus on yksi Sveitsin historian pahimmista tieliikenneonnettomuuksista ja pahin moottoritietunnelissa tapahtunut onnettomuus.

Onnettomuus
-----------

Matkustajat, neljä opettajaa ja 46 oppilasta Saint-Lambertuksen (Heverlee, Flanderin Brabant) ja Steksken (Lommel, Limburg) koulusta, olivat kotimatkalla vietettyään muutamia päiviä laskettelukeskuksessa Val d'Anniviersissa Sveitsin Alpeilla.

Onnettomuus sattui 13. maaliskuuta 2012 vähän klo 21 jälkeen paikallista aikaa, kun linja-auto kaartoi tunnelissa yllättäen oikealle, osui reunakiveykseen ja ajautui hätäuloskäynnin levikettä päin. Levikkeen päässä on betoniseinä, johon linja-auto törmäsi noin sadan kilometrin tuntinopeudella. Ajoneuvon etuosa tuhoutui täysin ja uhreja jouduttiin irrottamaan linja-autosta. Valvontakamerakuvien perusteella onnettomuudessa ei ollut osallisena toista ajoneuvoa. Tiellä vallitsivat normaalit ajo-olosuhteet, eikä ruuhkaa ollut. Linja-auton etuosa vahingoittui pahasti. Pelastustyöntekijöiden täytyi rikkoa sivuikkunoita ja takaikkuna saadakseen matkustajat ulos.

Matkustajat
-----------

| Maa | Matkustajia | Kuolleiden määrä |
| --- | --- | --- |
|  Belgia | 39 | 21 |
|  Alankomaat | 10 | 6 |
|  Belgia/ Iso-Britannia | 1 | 1 |
|  Saksa | 1 | 0 |
|  Puola | 1 | 0 |
| **Yhteensä** | **52** | **28** |

Onnettomuuden syy
-----------------

Onnettomuustutkinnan mukaan kuljettaja ei ollut nauttinut alkoholia eikä saanut sydäninfarktia. Tutkijoiden mukaan kuljettaja ei myöskään ylittänyt 100 km/h nopeusrajoitusta. Poliisin mukaan Top Tours -yhtiö oli hyvämaineinen, ja käytössä ollut linja-auto oli nykyaikainen ja huollettu. Pelastustyöntekijöiden mukaan lapset käyttivät onnettomuushetkellä turvavöitä.

Kuljettajalla todettiin ruumiinavauksessa sepelvaltimotauti, joka olisi saattanut aiheuttaa toimintakyvyn menetyksen, mutta tätä ei saatu varmistettua. Kuljettaja söi masennuslääkettä, mutta se ei todennäköisesti vaikuttanut hänen ajokykyynsä. Toukokuussa 2013 kerrottiin, että onnettomuuden todennäköinen syy oli kuljettajan huolimattomuus tai terveydentila.

Reaktioita
----------

Perjantaina 15. maaliskuuta vietettiin Belgiassa valtakunnallista surupäivää onnettomuuden uhrien muistoksi. Aamupäivällä kello 11 pidettiin hiljainen hetki, jonka ajaksi myös joukkoliikenne pysähtyi. Tapahtunutta muistettiin myös Alankomaissa, sillä turmassa kuoli kuusi alankomaalaista. Sveitsin ja Euroopan parlamentit pitivät minuutin hiljaisen hetken. Tunneleiden turvallisuus kyseenalaistettiin turman jälkeen. Tielaitoksen edustaja totesi, että muutosten tekeminen tunneleiden rakenteisiin on mahdollista.

Lähteet
-------

1. 1 2 3 4 5  Kymmeniä kuoli bussiturmassa Sveitsissä - uhreista 22 lapsia *yle.fi*.  14.3.2012. Viitattu 14.3.2012.
2. 1 2  Don Melvin: Swiss bus crash kills 28, including 22 children *AP*.  14.3.2012. Viitattu 14.3.2012. (englanniksi)
3. ↑  'No words' to describe pain as crash kills 22 children The Telegraph
4. ↑  Swiss bus crash kills dozens *Cnews*.  14.3.2012.  Arkistoitu 15.3.2012. Viitattu 17.3.2012. (englanniksi)
5. ↑  Swiss tour bus slams into tunnel, killing 28 *Brisbane Times*.  15.3.2012. Viitattu 17.3.2012. (englanniksi)
6. ↑  Ian Traynor: Swiss coach crash kills at least 22 schoolchildren *Guardian*.  14.3.2012. Viitattu 17.3.2012. (englanniksi)
7. 1 2  28 die in school trip coach crash in Switzerland *NDTV*.  14.3.2012.  Arkistoitu 14.3.2012. Viitattu 15.3.2012. (englanniksi)
8. ↑  Jari Alenius, Anna-Maria Talvio, Kirsi Hyytiäinen: "Loma päättyi painajaiseen", "Vain lapsia jäi kertomaan".  *Ilta-Sanomat*, 15.3.2012, nro 63, s. 2–3 ja 6–9.
9. ↑  Alcohol ruled out as cause of coach crash *BBC*.  16.3.2012. Viitattu 17.3.2012. (englanniksi)
10. ↑  Swiss tunnel crash: What happened *BBC*.  15.3.2012. Viitattu 17.3.2012. (englanniksi)
11. ↑  Diana Magnay: Swiss bus crash kills 28; most victims are children *CNN*.  14.3.2012. Viitattu 15.3.2012.
12. ↑  Unachtsamkeit oder Schwächeanfall führten zum Busunglück  21.5.2013. Neue Zürcher Zeitung. Viitattu 23.5.2018. (saksaksi)
13. ↑  Belgiassa vietettiin surupäivää bussiturman uhrien muistoksi *HS.fi*.  16.3.2012. Viitattu 17.3.2012.  [vanhentunut linkki]
14. ↑  Kaikki Sveitsin bussiturman uhrit tunnistettu *IS*.  16.3.2012. Viitattu 17.3.2012.
15. 1 2  Belgiassa surupäivä - julkinen liikennekin pysähtyy kello 11 *IS*.  16.3.2012. Viitattu 17.3.2012.
16. ↑  Belgium Switzerland crash: Bereaved families visit site *BBC*.  15.3.2012. Viitattu 15.3.2012. (englanniksi)
17. ↑  Sveitsissä pohditaan turman jälkeen tunneleiden turvallisuutta *IS*.  15.3.2012. Viitattu 15.3.2012.